## Tiedote huoltajalle varhaiskasvatuksen aloituskeskustelusta

Varhaiskasvatus on lapselle usein ensimmäinen kodin ulkopuolinen yhteisö. Lapsi tulee huomioida ja hänen mielipiteitään kuulla hänen elämässään tärkeässä siirtymävaiheessa. Varhaiskasvatuslaki (540/2018) painottaa lapsen osallisuutta ja siksi toivomme huoltajan keskustelevan lapsensa kanssa (mahdollisuuksien mukaan) ja selvittävän lapsen ajatuksia kotisivulta löytyvän Tällainen minä olen- lomakkeen kysymyksiin. Lomakkeessa kysytään myös huoltajan näkökulmaa asioihin. Olemme kiinnostuneita lapsen ja huoltajan ajatuksista, jotta voimme huomioida ne lapsen aloittaessa varhaiskasvatuksen.

Ennen varhaiskasvatuksen aloitusta käydään lapsesi tulevan ryhmän henkilöstön kanssa aloituskeskustelu, jossa toivomme kuulevamme lasta ja perhettänne koskevista tärkeistä asioista. Keskustelussa kuulet myös tarkemmin varhaiskasvatuksesta ja sen käytännöistä. Aloituskeskustelu käydään mahdollisuuksien mukaan ilman lasta.

Ennen aloituskeskustelua voit pohtia seuraavia kysymyksiä:

* + Perhesuhteet, lapselle tärkeät henkilöt ja asiat
		- Keitä perheeseenne kuuluu? Ketkä muut ovat lapsellesi tärkeitä?
		- Mahdolliset huoltajuuteen liittyvät järjestelyt
		- Mitä muuta haluaisit perheestänne kertoa?
		- Onko perheellänne jotain kasvatukseen liittyviä periaatteita/käytäntöjä, joita toivoisitte huomioitavan?
	+ Huoltajien kuvaus lapsestaan:
		- Miten lapsesi ilmaisee tunteita (iloa, surua, harmia)?
		- Miten lapsesi reagoi väsyneenä, suuttuneena? Miten häntä lohdutetaan?
		- Mitkä asiat pelottavat tai jännittävät lastasi?
		- Mitkä asiat tuovat lapsellesi turvaa?
		- Mitkä asiat/leikit ovat lapsellesi mieluisia?
		- Mistä asioista lapsesi ei pidä?
		- Mitä teette yhdessä lapsesi kanssa?
		- Miten lapsesi suhtautuu muihin aikuisiin tai lapsiin?
		- Miten lapsesi päivittäiset toiminnot sujuvat ja mitä huomioitavia asioita niihin liittyy (ruokailu, nukkuminen, wc-toiminnot, pukeminen, lapsen terveyteen liittyvät asiat, säännöllinen lääkitys)?
		- Oletko huolissasi jostakin asiasta lapseesi liittyen ja miten toivoisit henkilöstön huomioivan sen?
		- Onko perheellänne yhteistyöverkostoja (esim. puheterapia, perhetyö)?
	+ Kerro perheenne kulttuuriin, kieleen ja katsomukseen liittyvistä asioista. Miten toivoisitte ne huomioitavan varhaiskasvatuksessa?
	+ Varhaiskasvatuksen aloitus ja siihen liittyvät odotukset, ajatukset ja tunteet.
		- Millaisia tunteita/odotuksia sinulla herää lapsesi aloittaessa varhaiskasvatuksen?
		- Onko asioita, jotka mietityttävät varhaiskasvatuksessa / varhaiskasvatuksen aloituksessa?
	+ Yhteistyö kodin ja varhaiskasvatuksen välillä
		- Millaista yhteistyötä toivoisit varhaiskasvatuksessa?
		- Miten toivoisit toimittavan varhaiskasvatuksessa lapsesi haku- ja tuontitilanteissa.
	+ Muut asiat, joista haluaisit kertoa tai keskustella.
	+ Mikäli lapsesi ei ole ollut aiemmin kunnallisessa varhaiskasvatuksessa, aloituskeskustelussa sovitaan lapsen [maksuttomasta tutustumisajasta](https://www.nokiankaupunki.fi/varhaiskasvatus-ja-koulutus/varhaiskasvatuspalvelut/varhaiskasvatukseen-hakeminen-ja-irtisanoutuminen/varhaiskasvatuksen-aloituksen-tutustumisaika/).